Nos, officialis curie Matisconensis, notum facimus universis presentes litteras inspecturis, quod dominus David, rector ecclesie de Marziaco, necnon et parrochiani seu homines dicte ville de Marziaco, in presentia Petri de Vergeyo, clerici, mandati nostri jurati, ad hoc a nobis specialiter destinati, scientes et spontanei, pro debitis suis et urgentibus que fuerunt pro ecclesia sua dicte ville refacienda persolvendis, non habentes alibi unde vel de quo dicta debita possent persolvere, vendunt, tradunt, cedunt et concedunt, titulo pure et perfecte venditionis, viris religiosis Y[voni], Dei gratia abbati, et conventui Cluniacensi res inferius nominatas, videlicet quoddam nemus suum quod vocatur li Aie de Marziaco, situm juxta nemus quod vulgaliter appellatur nemus Painparé; item tres solidos Cluniacensium quos ei[s]dem hominibus debet de servitio dominus Boninus de Sancto Lazaro, presbiter, de quodam prato quod tenet juxta predictum nemus, quas res superius nominatas sic venditas dicti homines seu parrochiani de Marziaco tenebant et possidebant communiter pro indiviso in purum et francum allodium, precio decem librarum Cluniacensium de quibus satisfactum est dictis curato et hominibus a predictis abbate et conventu in bona pecunia numerata, prout hec omnia supradicta dicti curatus et homines coram prefato mandato nostro asserunt esse vera. Devestiunt se siquidem predicti venditores de predictis rebus sic venditis et fratrem Benedictum, conversum Cluniacensem presentem et re[ci]pientem ad opus dicti abbatis et conventus, investiunt corporaliter vel quasi de eisdem, nichil juris, actionis, rationis, usagii, pos[s]essionis, proprietatis in eisdem penitus retinentes; promittentes, juramentis super sancta Dei euvangelia corporaliter prestitis, se contra dictam venditionem, etc. nulla diffinitiva sentencia vel littis contestatione super hoc expectata. Renunciantes omnes predicti venditores in hoc facto, ex certa scientia et per juramentum, exceptioni venditionis pro justo precio non facte, precii non habiti et non numerate pecunie, doli, metus et in factum, rei minori precio vel minus dimidia justi precii vendite subsidio, spei future numerationis, juri dicenti: generalem renunciationem non valere, et omni juri ca[no]nico et civili. In cujus rei testimonium nos, ad preces predictorum venditorum nobis oblatas per predictum Petrum, mandatum nostrum, cui super hoc plenam fidem adhibemus, presentibus litteris sigillum nostrum apponimus. Datum anno Domini Mº CCº septuagesimo primo, mense maii.